CELEX: 32016R1055
Language: ro
Date: 2016-06-29 00:00:00
Title: Regulamentul de punere în aplicare (UE) 2016/1055 al Comisiei din 29 iunie 2016 de stabilire a standardelor tehnice de punere în aplicare privind mijloacele tehnice pentru publicarea adecvată a informațiilor privilegiate și pentru amânarea publicării informațiilor privilegiate în conformitate cu Regulamentul (UE) nr. 596/2014 al Parlamentului European și al Consiliului (Text cu relevanță pentru SEE)

30.6.2016   
            
            
               RO
            
            
               Jurnalul Oficial al Uniunii Europene
            
            
               L 173/47
            
         REGULAMENTUL DE PUNERE ÎN APLICARE (UE) 2016/1055 AL COMISIEI
   din 29 iunie 2016
   de stabilire a standardelor tehnice de punere în aplicare privind mijloacele tehnice pentru publicarea adecvată a informațiilor privilegiate și pentru amânarea publicării informațiilor privilegiate în conformitate cu Regulamentul (UE) nr. 596/2014 al Parlamentului European și al Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 596/2014 al Parlamentului European și al Consiliului din 16 aprilie 2014 privind abuzul de piață (Regulamentul privind abuzul de piață) și de abrogare a Directivei 2003/6/CE a Parlamentului European și a Consiliului și a Directivelor 2003/124/CE, 2003/125/CE și 2004/72/CE ale Comisiei (1), în special articolul 17 alineatul (10),
   întrucât:
   
               (1)
            
            
               În vederea protejării investitorilor, este necesară publicarea eficace și în timp util a informațiilor privilegiate de către emitenți și de către participanții la piața certificatelor de emisii. Pentru a garanta, la nivelul Uniunii, un acces egal al investitorilor la informații privilegiate, acestea ar trebui să fie publicate în mod gratuit, simultan și cât mai rapid posibil tuturor categoriilor de investitori din întreaga Uniune și ar trebui comunicate acelor mijloace de comunicare în masă care asigură o difuzare eficace către public.
            
         
               (2)
            
            
               Atunci când participanții la piața certificatelor de emisii îndeplinesc deja condiții echivalente privind publicarea informațiilor privilegiate în conformitate cu Regulamentul (UE) nr. 1227/2011 al Parlamentului European și al Consiliului (2) și au obligația de a publica aceleași informații atât în temeiul regulamentului respectiv, cât și în temeiul Regulamentului (UE) nr. 596/2014, obligațiile ce le revin în temeiul prezentului regulament ar trebui considerate ca fiind îndeplinite dacă informațiile sunt publicate pe o platformă pentru publicarea informațiilor privilegiate în scopurile Regulamentului (UE) nr. 1227/2011, cu condiția ca informațiile privilegiate respective să fie comunicate mijloacelor de comunicare în masă relevante.
            
         
               (3)
            
            
               Este important ca mijloacele tehnice utilizate pentru amânarea publicării informațiilor privilegiate să permită păstrarea informațiilor-cheie privind procesul de amânare a publicării informațiilor privilegiate, astfel încât emitenții și participanții la piața certificatelor de emisii să fie în măsură să își îndeplinească obligația de notificare a autorităților competente.
            
         
               (4)
            
            
               Notificarea amânării publicării informațiilor privilegiate și, atunci când este necesar, explicarea modului în care au fost îndeplinite toate condițiile aplicabile amânării ar trebui transmise autorității competente în scris, folosind mijloacele electronice securizate specificate de aceeași autoritate competentă, asigurându-se astfel integritatea și confidențialitatea conținutului informațiilor, precum și rapiditatea transmiterii acestora.
            
         
               (5)
            
            
               Pentru a permite autorităților competente să identifice persoanele relevante din cadrul emitentului sau al participantului la piața certificatelor de emisii care sunt implicate în amânarea publicării informațiilor privilegiate, în notificarea amânării ar trebui să fie inclusă identitatea persoanei care a efectuat notificarea și a persoanei sau a persoanelor responsabile pentru decizia de amânare a publicării informațiilor privilegiate. De asemenea, în notificarea respectivă ar trebui să se indice aspectele temporale ale amânării, pentru a le permite autorităților competente să evalueze dacă sunt îndeplinite condițiile prevăzute de Regulamentul (UE) nr. 596/2014 în ceea ce privește amânarea.
            
         
               (6)
            
            
               Un emitent care este o instituție de credit sau o instituție financiară ar trebui să informeze autoritatea competentă în scris cu privire la intenția sa de a amâna publicarea informațiilor privilegiate pentru a păstra stabilitatea sistemului financiar și, având în vedere caracterul sensibil al acestor informații și necesitatea asigurării unui grad maxim de confidențialitate a conținutului acestora, ar trebui folosite standarde adecvate în materie de securitate în acest scop.
            
         
               (7)
            
            
               Prezentul regulament se bazează pe proiectele de standarde tehnice de punere în aplicare transmise Comisiei de către Autoritatea Europeană pentru Valori Mobiliare și Piețe (ESMA).
            
         
               (8)
            
            
               La data de 25 mai 2016, Comisia a notificat ESMA cu privire la intenția sa de a aproba proiectul de standard tehnic de punere în aplicare, cu modificări prin care să se țină seama de faptul că dispozițiile privind publicarea ale Regulamentului (UE) nr. 1227/2011 sunt suficiente pentru a asigura faptul că participanții la piața certificatelor de emisii publică informațiile privilegiate în mod eficient și rapid, așa cum se prevede la articolul 17 alineatul (2) din Regulamentul (UE) nr. 596/2014. Regulamentul de punere în aplicare (UE) nr. 1348/2014 al Comisiei (3) prevede deja obligația ca participanții la piața certificatelor de emisii să furnizeze fluxuri web (web feeds) pentru publicările care se fac pe site-urile web, astfel încât aceste publicări să fie efectuate în mod eficient și rapid. În avizul său formal din 16 iunie 2016, ESMA și-a confirmat poziția inițială și nu a prezentat din nou un standard tehnic de punere în aplicare modificat în așa fel încât să țină seama de modificările propuse de Comisie. Întrucât dispozițiile privind publicarea aplicabile participanților la piața certificatelor de emisii prevăzute de Regulamentul (UE) nr. 1227/2011 pot fi suficiente pentru a asigura respectarea cerințelor articolului 17 alineatul (2) din Regulamentul (UE) nr. 596/2014, proiectul de standard tehnic de punere în aplicare ar trebui modificat, pentru a se evita duplicarea cerințelor de raportare.
            
         
               (9)
            
            
               ESMA a efectuat consultări publice deschise cu privire la proiectele de standarde tehnice de punere în aplicare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul valorilor mobiliare și piețelor, instituit în conformitate cu articolul 37 din Regulamentul (UE) nr. 1095/2010 al Parlamentului European și al Consiliului. (4)
               
            
         
               (10)
            
            
               Pentru a asigura buna funcționare a piețelor financiare, este necesar ca prezentul regulament să intre în vigoare în regim de urgență și ca dispozițiile prezentului regulament să se aplice de la aceeași dată precum cele ale Regulamentului (UE) nr. 596/2014,
            
         ADOPTĂ PREZENTUL REGULAMENT:
   CAPITOLUL I
   
      DISPOZIȚII GENERALE
   
   Articolul 1
   Definiții
   În sensul prezentului regulament, se aplică următoarele definiții:
   
                
            
            
               „mijloace electronice” înseamnă echipamente electronice de procesare (inclusiv compresie digitală), stocare și transmitere a datelor prin cablu, unde radio, tehnologie optică sau prin orice alt mijloc electromagnetic.
            
         CAPITOLUL II
   
      MIJLOACE TEHNICE PENTRU PUBLICAREA ADECVATĂ A INFORMAȚIILOR PRIVILEGIATE
   
   Articolul 2
   Mijloace pentru publicarea informațiilor privilegiate
   (1)   Emitenții și participanții la piața certificatelor de emisii publică informațiile privilegiate prin mijloace tehnice care să asigure:
   
               (a)
            
            
               faptul că informațiile privilegiate sunt difuzate:
               
                           (i)
                        
                        
                           către un public cât mai larg posibil, fără a se face discriminări;
                        
                     
                           (ii)
                        
                        
                           gratuit;
                        
                     
                           (iii)
                        
                        
                           simultan în întreaga Uniune;
                        
                     
         
               (b)
            
            
               informațiile privilegiate sunt comunicate, direct sau printr-un terț, acelor mijloace de comunicare în masă pe care publicul se bazează în mod rezonabil că vor asigura difuzarea eficace a acestora. Această comunicare se efectuează prin mijloace electronice care asigură păstrarea caracterului complet, integral și confidențial al informațiilor în cursul transmiterii lor și precizează în mod clar:
               
                           (i)
                        
                        
                           faptul că informațiile comunicate sunt informații privilegiate;
                        
                     
                           (ii)
                        
                        
                           identitatea emitentului sau a participantului la piața certificatelor de emisii: denumirea juridică integrală;
                        
                     
                           (iii)
                        
                        
                           identitatea persoanei care efectuează notificarea: numele, prenumele și funcția ocupată în cadrul emitentului sau al participantului la piața certificatelor de emisii;
                        
                     
                           (iv)
                        
                        
                           subiectul informațiilor privilegiate;
                        
                     
                           (v)
                        
                        
                           data și ora comunicării către mijloacele de informare în masă.
                        
                     
         Emitenții și participanții la piața certificatelor de emisii asigură caracterul complet, integral și confidențial prin remedierea fără întârziere a oricărei erori sau perturbări în ceea ce privește comunicarea informațiilor privilegiate.
   (2)   Participanții la piața certificatelor de emisii care au obligația de a publica informații privilegiate în conformitate cu articolul 4 din Regulamentul (UE) nr. 1227/2011 pot utiliza mijloacele tehnice stabilite pentru divulgarea informațiilor privilegiate în regulamentul respectiv în ceea ce privește publicarea informațiilor privilegiate în temeiul articolului 17 alineatul (2) din Regulamentul (UE) nr. 596/2014, cu condiția ca informațiile privilegiate care trebuie publicate să aibă în general același conținut, iar mijloacele tehnice utilizate pentru publicare să asigure faptul că informațiile privilegiate sunt comunicate mijloacelor de comunicare în masă relevante.
   Articolul 3
   Postarea informațiilor privilegiate pe un site publicare
   Site-urile web menționate la articolul 17 alineatele (1) și (9) din Regulamentul (UE) nr. 596/2014 trebuie să respecte următoarele cerințe:
   
               (a)
            
            
               le permit utilizatorilor să acceseze informațiile privilegiate postate pe site-ul web în mod nediscriminatoriu și gratuit;
            
         
               (b)
            
            
               le permit utilizatorilor să găsească informațiile privilegiate într-o secțiune ușor de identificat a site-ului web;
            
         
               (c)
            
            
               asigură faptul că informațiile privilegiate publicate indică în mod clar data și ora publicării și organizarea în ordine cronologică a informațiilor.
            
         CAPITOLUL III
   
      MIJLOACE TEHNICE PENTRU AMÂNAREA PUBLICĂRII INFORMAȚIILOR PRIVILEGIATE
   
   Articolul 4
   Notificarea amânării publicării informațiilor privilegiate și explicația scrisă
   (1)   Pentru a amâna publicarea informațiilor privilegiate în conformitate cu articolul 17 alineatul (4) al treilea paragraf din Regulamentul (UE) nr. 596/2014, emitenții și participanții la piața certificatelor de emisii utilizează mijloace tehnice care asigură accesibilitatea, lizibilitatea și păstrarea pe un suport durabil a următoarelor informații:
   
               (a)
            
            
               datele și orele la care:
               
                           (i)
                        
                        
                           informațiile privilegiate au apărut pentru prima dată în cadrul emitentului sau al participantului la piața certificatelor de emisii;
                        
                     
                           (ii)
                        
                        
                           a fost luată decizia de amânare a publicării informațiilor privilegiate;
                        
                     
                           (iii)
                        
                        
                           este probabil ca emitentul sau participantul la piața certificatelor de emisii să publice informațiile privilegiate;
                        
                     
         
               (b)
            
            
               identitatea persoanelor din cadrul emitentului sau al participantului la piața certificatelor de emisii care sunt responsabile de:
               
                           (i)
                        
                        
                           luarea deciziei de amânare a publicării informațiilor privilegiate și de luarea deciziei cu privire la data de început a amânării și data probabilă de încheiere a acesteia;
                        
                     
                           (ii)
                        
                        
                           asigurarea monitorizării continue a condițiilor în care are loc amânarea;
                        
                     
                           (iii)
                        
                        
                           luarea deciziei de publicare a informațiilor privilegiate;
                        
                     
                           (iv)
                        
                        
                           transmiterea către autoritatea competentă a informațiilor solicitate cu privire la amânare și a explicației scrise;
                        
                     
         
               (c)
            
            
               dovada îndeplinirii inițiale a condițiilor menționate la articolul 17 alineatul (4) din Regulamentul (UE) nr. 596/2014, precum și a oricărei modificări a îndeplinirii condițiilor pe perioada amânării, inclusiv:
               
                           (i)
                        
                        
                           barierele legate de informare care au fost instituite intern și în ceea ce privește terții pentru a preveni accesul la informațiile privilegiate de către alte persoane decât cele care au nevoie de acest acces pentru exercitarea normală a activității, profesiei sau sarcinilor lor în cadrul emitentului sau al participantului la piața certificatelor de emisii;
                        
                     
                           (ii)
                        
                        
                           măsurile instituite pentru publicarea informațiilor privilegiate relevante cât mai curând posibil atunci când nu mai este asigurată confidențialitatea.
                        
                     
         (2)   Emitenții și participanții la piața certificatelor de emisii informează autoritatea competentă, prin intermediul unei notificări scrise, cu privire la amânarea publicării informațiilor privilegiate și transmit orice explicație scrisă cu privire la această amânare prin punctul de contact special desemnat din cadrul autorității competente sau desemnat de către aceasta, utilizând mijloacele electronice specificate de către autoritatea competentă.
   Autoritățile competente publică pe site-ul lor web punctul de contact special desemnat din cadrul autorității competente sau desemnat de către aceasta și mijloacele electronice menționate la primul paragraf. Mijloacele electronice respective asigură păstrarea caracterului complet, integral și confidențial al informațiilor în cursul transmiterii acestora.
   (3)   Mijloacele electronice menționate la alineatul (2) asigură faptul că notificarea unei amânări a publicării informațiilor privilegiate include următoarele informații:
   
               (a)
            
            
               identitatea emitentului sau a participantului la piața certificatelor de emisii: denumirea juridică integrală;
            
         
               (b)
            
            
               identitatea persoanei care efectuează notificarea: numele, prenumele, funcția ocupată în cadrul emitentului sau al participantului la piața certificatelor de emisii;
            
         
               (c)
            
            
               datele de contact ale persoanei care efectuează notificarea: adresa de e-mail profesională și numărul de telefon de la locul de muncă;
            
         
               (d)
            
            
               identificarea informațiilor privilegiate publicate care au făcut obiectul amânării publicării: titlul declarației referitoare la publicarea informațiilor; numărul de referință, în cazurile în care sistemul utilizat la difuzarea informațiilor privilegiate atribuie un astfel de număr; data și ora publicării informațiilor privilegiate;
            
         
               (e)
            
            
               data și ora deciziei de amânare a publicării informațiilor privilegiate;
            
         
               (f)
            
            
               identitatea tuturor persoanelor responsabile de decizia de amânare a publicării informațiilor privilegiate.
            
         (4)   Atunci când explicația scrisă a unei amânări a publicării informațiilor privilegiate este prezentată numai la solicitarea autorității competente în conformitate cu articolul 17 alineatul (4) al treilea paragraf din Regulamentul (UE) nr. 596/2014, mijloacele electronice menționate la alineatul (2) din prezentul articol asigură faptul că explicația scrisă respectivă include informațiile menționate la alineatul (3) din prezentul articol.
   Articolul 5
   Notificarea intenției de amânare a publicării informațiilor privilegiate
   (1)   Pentru a amâna publicarea informațiilor privilegiate în conformitate cu articolul 17 alineatul (5) din Regulamentul (UE) nr. 596/2014, un emitent care este o instituție de credit sau o instituție financiară îi transmite autorității competente, prin intermediul unui punct de contact special desemnat din cadrul autorității competente sau desemnat de către aceasta, o notificare în scris cu privire la intenția sa de a amâna publicarea informațiilor privilegiate pentru a menține stabilitatea sistemului financiar, asigurând caracterul complet, integral și confidențial al informațiilor.
   Atunci când emitentul transmite electronic notificarea menționată la primul paragraf, acesta trebuie să utilizeze mijloacele electronice menționate la articolul 4 alineatul (2) din prezentul regulament.
   (2)   Autoritatea competentă îi comunică emitentului decizia sa de a aproba sau nu amânarea publicării, pe baza informațiilor furnizate în temeiul alineatului (1), în scris și garantând caracterul complet, integral și confidențial al informațiilor.
   (3)   Pentru a informa autoritatea competentă cu privire la orice noi informații care pot afecta decizia autorității competente cu privire la amânarea publicării informațiilor privilegiate, emitentul utilizează aceleași mijloace tehnice folosite pentru a transmite autorității competente notificarea menționată la alineatul (1).
   CAPITOLUL IV
   
      DISPOZIȚII FINALE
   
   Articolul 6
   Intrarea în vigoare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică de la 3 iulie 2016.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 29 iunie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 173, 12.6.2014, p. 1.
   
      (2)  Regulamentul (UE) nr. 1227/2011 al Parlamentului European și al Consiliului din 25 octombrie 2011 privind integritatea și transparența pieței angro de energie (JO L 326, 8.12.2011, p. 1).
   
      (3)  Regulamentul de punere în aplicare (UE) nr. 1348/2014 al Comisiei din 17 decembrie 2014 privind raportarea de date, pentru punerea în aplicare a articolului 8 alineatele (2) și (6) din Regulamentul (UE) nr. 1227/2011 al Parlamentului European și al Consiliului privind integritatea și transparența pieței angro de energie (JO L 363, 18.12.2014, p. 121).
   
      (4)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).